Papersnake/gushiwen huggingface dataset:
春晚即事
陆游（宋代）

桑麻夹道蔽行人，桃李随风旋作尘。
煜煜红灯迎妇担，冬冬画鼓祭蚕神。
喜晴
郭祥正（宋代）

瘴乡仍久雨，生事念樵渔。江海云归尽，乾坤日上初。

短垣张浣服，幽圃理残蔬。佐国知无术，聊欣病体舒。
和灵空见赠 其二
释慧空（宋代）

怒雷剨地衡阳信，皎日行天保寿书。从此华山山脚下，又添潘阆倒骑驴。
寒夜遣闷即示洙泉弟 其一
李文瀚（清代）

千古此长安，久居诚大难。风尘消壮志，升斗恋微官。

功业百无补，乾坤何处宽。仰天长太息，星月夜阑干。
浪淘沙令·帘外雨潺潺
李煜（五代）

帘外雨潺潺，春意阑珊。罗衾不耐五更寒。梦里不知身是客，一晌贪欢。
独自莫凭栏，无限江山。别时容易见时难。流水落花春去也，天上人间。
春晚咏怀赠皇甫朗之
白居易（唐代）

艳阳时节又蹉跎，迟暮光阴复若何。一岁平分春日少，

百年通计老时多。多中更被愁牵引，少处兼遭病折磨。

赖有销忧治闷药，君家浓酎我狂歌。
挽秦国夫人 其三
李流谦（宋代）

华笄谐淑配，绿发负平生。桃李春如寄，鸥鹇梦不惊。

周婺惭绝识，蜀寡让孤情。口授天人学，寒窗伴短檠。
九月十九夜纪梦
马廷鸾（宋代）

堪嗟劫运永嘉末，忽梦清风乾道初。
二十年间閒处士，可能身世得同渠。
憩栖霞僧房
董应举（明代）

昔人卧亦游，吾今游亦卧。
适来眼底山，知从梦中过。
奉和湘东王春日诗
鲍泉（南北朝）

新莺始新归，新蝶复新飞。新花满新树，新月丽新辉。

新光新气早，新望新盈抱。新水新绿浮，新禽新听好。

新景自新还，新叶复新攀。新枝虽可结，新愁讵解颜。

新思独氛氲，新知不可闻。新扇如新月，新盖学新云。

新落连珠泪，新点石榴裙。
南雁西洞
叶群（宋代）

石门深窅锁丹霞，倚马西风日欲斜。
幽境已无尘俗气，白云尚有翠微家。
林间摘句书红叶，涧底烹泉带落花。
向晚且从西洞息，碧山明月正堪赊。
夜泊浯溪
董鸿道（宋代）

舣舟和月上{广吾}亭，风露凄寒酒易醒。
谁为漫郎写幽思，度香桥下水泠泠。
雨寒忆舍弟
萧翀（明代）

已过清明节，仍余料峭寒。
风声生树底，雨气满林端。
堤草青犹短，山花湿未干。
季方千里隔，谁念客衣单。
金缕曲 其二 老将
易顺鼎（清代）

百战英雄老。向南山、短衣射虎，应弦而倒。如此将才无用处，一代风云气小。

让竖子成名去了。矍铄据鞍空复尔，故将军、不画云台表。

种瓜者，青门道。

记曾放马天山草。剩此日溪山驴背，夕阳秋好。照水头颅千丈雪，波底鱼龙惊搅。

野戍外角声吹晓。听罢荒鸡频起舞，抚雕戈、誓把烟尘扫。

虎头相，已枯槁。
道中访何贡士
韩淲（宋代）

野路寻诗立马时，骚人闲淡少人知。霜华满地吹黄叶，应有早梅开一枝。
对镜词
许棐（宋代）

烟护杏腮寒，日衬桃腮暖。惟有镜中花，东风都不管。
浮醴亭会陈龙图
韩琦（宋代）

爱客筵当曲水开，肴觞交出任萦回。歌声直向梁间住，春色偏从洞里来。

不系舟虚谁触忤，无机鸥近绝惊猜。休论俛仰为陈迹，且学山阴祓禊杯。
冷泉亭放闸 其一
周紫芝（宋代）

呼猿洞口水潺潺，忽卷奔流下九天。乞得少陵三峡句，为君题作倒流泉。
蓝岭精舍
韦应物（唐代）

石壁精舍高，排云聊直上。佳游惬始愿，忘险得前赏。

崖倾景方晦，谷转川如掌。绿林含萧条，飞阁起弘敞。

道人上方至，清夜还独往。日落群山阴，天秋百泉响。

所嗟累已成，安得长偃仰。
泛舟和持国
梅尧臣（宋代）

绿源去未穷，夹岸树蒙蒙。
弱蔓低侵水，残芳不隐丛。
浣衣思越妇，折笋拟江童。
薄暮回船处，潭鱼动镜中。
夜雨
杜牧（唐代）

九月三十日，雨声如别秋。无端满阶叶，共白几人头。

点滴侵寒梦，萧骚著淡愁。渔歌听不唱，蓑湿棹回舟。
古铜雀台歌
张鼎（唐代）

铜雀苍苍对古馗，清风切切有馀悲。试忆望陵三五夜，便是西园明月时。
古像赞二百零五首 其五 苍颉
孙承恩（明代）

上古淳朴，结绳以治。有圣者作，始立文字。贯彻三才，包括万象。

通鬼神情，泄天地藏。
追和东坡次蔡郎中游湖韵
于石（宋代）

昔年著脚穷深幽，藕花十里烟波秋。
骑驴踏月杨柳市，买舟听波菰蒲洲。
酒楼倚天沸歌管，繁华转眼如云浮。
山川悠悠尚如昨，岁月匆匆不可留。
君不见钱唐江上潮，早潮生兮晚潮落，
滔滔东去何时休。
提举陈龙图迁居邢台二首 其二
韩琦（宋代）

多病襟怀易入忧，那堪惊别复惊秋。难追刘白樽前乐，尚约松乔世外游。

花发东篱谁共酌，草荒南浦只生愁。从兹冷落欢吟地，昼锦荣归兴狎鸥。
和文与可洋州园亭三十咏 其十五 无言亭
苏辙（宋代）

处世欲无言，事至或未可。唯有此亭空，宴坐聊从我。
送王涣之彦舟
米芾（宋代）

集英春殿鸣鞘歇，神武天临光下澈。鸿胪初唱第一声，白面王下年十八。

神武乐育天下造，不使敲抨使传道。衣锦东南第一州，棘璧湖山两清照。

襄阳野老渔竿客，不爱纷华爱泉石。相逢不约约无逆，舆握古书同岸帻。

淫朋嬖党初相慕，濯发洒心求易虑。翩翩辽鹤云中侣，土苴尪鸱那一顾。

迩来器业何深至，湛湛具区无底沚。可怜一点终不易，枉驾殷勤寻漫仕。

漫仕平生四方走，多与英才并肩肘。少有俳辞能骂鬼，老学鸱夷漫存口。

一官聊具三径资，取舍殊涂莫回首。
癸丑宿早禾渡僧舍
黄庭坚（宋代）

城头渡可涉，早禾渡可斟。
试问安用舟，春水三丈余。
是维一都会，驵侩权征输。
郁郁多大姓，儒冠颇诗书。
以武断乡曲，旧俗小未除。
厌嚣谢近市，斩绝得僧区。
此地美水竹，林明见浴凫。
相追啑菱藻，天乐非世娱。
忆在田园日，放浪友禽鱼。
今来长山邑，忍饥抚惸孤。
出入部曲随，咳唾吏史趋。
形骸束簪笏，可意一事无。
谋生理未拙，仰愧拥肿樗。
曲肱晴檐低，结网看蜘蛛。
五台山金莲花诗 其四
陈裴之（清代）

映日流辉艳绮霞，山庄移自梵王家。九天湛露凝仙掌，一路春风护属车。

照影绿环灵沼水，分看红出苑墙花。宸游玩物非无意，定有遗芳望翠华。
句
金可纪（唐代）

波冲乱石长如雨，风激疏松镇似秋。
董端公墓
董煟（宋代）

从来正气关天地，捍禦功成死不妨。守土忠贞唐许远，埋轮节概汉张纲。

麒麟高冢閒金盌，屃赑丰碑重玉堂。旷代衣冠谁解识，令人终古泣斜阳。
导引·帝城父老
苏轼（宋代）

帝城父老，三岁望尧心。天远玉楼深。龙颜仿佛笙箫远，肠断属车音。离宫春色琐瑶林。云阙海沈沈。遗民犹唱当时曲，秋雁起汾阴。
挽潘德夫左司
孙应时（宋代）

家声高内史，国望凛水翁。
生长圣门学，周旋前辈风。
人才须用旧，士论雅期公。
不见朝宣室，秋山必一宫。
元日劝忘忧进道
耶律楚材（元代）

劫外风光别，人间日月迁。南洲添一岁，北海又二年。

荣利蜗黏壁，功名蚁慕膻。万缘都放下，好扣祖师禅。
戏联叠韵体
白玉蟾（宋代）

两桨往莽苍，弓蓬穷空濛。
偃偻苦怒雨，穷窿通雄风。
美茝迤丽紫，丛枫朦胧红。
彼美绮里子，终同隆中翁。
正月九日雪霰後大雨
范成大（宋代）

夜霰三更碎瓦，昼冥一阵翻盆。
赖是梅花已过，不然皴玉谁温？
寄临淮蒋使君
胡宿（宋代）

汉台分刺辍名臣，隼旆还临磬水滨。殿石乍辞龙尾远，印鞶初结兽头新。

贯花佛会连香刹，种杏仙阴接宝邻。荆府依刘心未获，却怜驯鹿伴行春。
和子瞻沿牒京品忆吉祥牡丹见寄
陈襄（宋代）

新接枝头色倍添，马蹄寻处帽欹檐。
春工别与铅华丽，佛地偏资好相严。
红蕊欲开丹未渥，素香堪茹雪非甜。
诗翁何事辜真赏，不许浮根浪发黏。
读马曹稿赠沈太玄兵部 其二
韩上桂（明代）

病后休文几瘦腰，苦吟犹欲振风谣。台登碣石霜蹄满，社结燕山雪影飘。

自叹望洋逢海若，却惭焚砚似君苗。指南为證从归路，悬耀终知仰斗杓。
句
阮逸（宋代）

易立泰山石，难枯上林柳。
登映江楼次韵
屠侨（明代）

解组归来独上楼，百年今日是真游。江横雁影青霄外，路入桃花碧海头。

自此山川随我乐，谩于今古共人忧。閒心一寄凭栏月，满地云浮与水流。
上元先四日过起时叔市门
何吾驺（明代）

竹林大阮纷何处，最爱青帘隐市门。客子解囊群醉去，我携明月过开尊。
清岚山
周有声（清代）

人家住峰顶，我行时见之。遂逾数百折，始获叩茅茨。

主人拂尘席，邀我憩征疲。村居不四五，往往绝烟炊。

携榼请馔具，日暮空筐归。未知有蔬笋，况乃思甘肥。

提壶试斟酌，不辨渑与淄。岂无饥渴情，何为异肝脾。

谓言百尺岩，九仞不及施。昨逢十日雨，众面生光辉。

自从五月来，谁复陈巾匜。悲哉人间世，生理乃若兹。

我劳尚不解，彼困何能支。明发舍之去，相看俱涕洟。
山居二首 其一
袁燮（宋代）

舍北巑岏万叠青，门前列岫巧相迎。天公有意怜寒士，锡与公侯百雉城。
倾盖亭八韵
欧大任（明代）

嘉会自不偶，宾来盖可倾。亭因开径筑，楼以看山成。

珠树门交翠，瑶花井并清。吕园能共灌，郑谷欲深耕。

隐已携莱妇，游宁学尚平。畦蔬当列鼎，家酿足飞觥。

颇有栖林约，犹多置驿情。怜予曾宿客，再访辟疆行。
与妙庵主
释慧空（宋代）

至道之宗，备在尔躬。
求之则远，守之不通。
不求不守，奇载灵叟。
极离极微，应心应手。
触目晴岚，到处成庵。
捶呵弥勒，不与同龛。
石虎抬头，泥牛入海。
蓦劄相逢，一场风采。
颂古二十四首
释宗演（明代）

今朝腊月初一，次第年穷岁毕。
从教万物凋零，这个元无变易。
从禅老，知不知。
孤迥迥，峭巍巍。
拈来抛掷太湖里，下载清风付与谁。
水调歌头
蒋思恭（宋代）

风流九霞客，名在五云乡。十年出入华禁，簪橐奉君王。黄伞西清日转，宝月红鸾影里，长近赭袍光。彩笔赓歌处，殿阁有余凉。

跨秋风，凌宝鼎，笑芝房。人间争识奇贵，妙贴焕名章。莫羡碧幢金印，换取玉堂清琐，翰墨看淋浪。岁岁宫壶酒，雨露带天香。
二月十一日晓发龙山风顺
方回（元代）

繁华销歇市朝空，此地何堪着固穷。
久似坎蛙居井底，忽如野固出笼中。
宿酲夜解催花雨，归棹春乘上水风。
及得清明到家否，新芽茶绿牡丹红。
句
谭峭（唐代）

云外星霜如走电，世间娱乐似抛砖。
兖州道中偶成
袁崇友（明代）

驰驱非敢爱，鞭策恐难任。岂不怀高尚，其如恋主深。

烹阿齐伯术，治邺魏臣心。寂寂论前事，纵横涕满襟。
波光亭
王庭圭（宋代）

绕亭春水縠纹生，拍岸风微镜面平。日破浪花摇柱础，影浮山翠落檐楹。

鱼跳莲叶东西动，月涌金盆表里明。夜久光凝收绿净，冷涵星汉逼人清。
赠片云上人
卢琦（元代）

曾忆相逢月台下，清谈犹自带烟霞。避喧却爱山中寺，访旧还烟海上槎。

石鼎烹茶分野水，纸窗剪烛看檐花。定知归去松萝路，犹向云间采药芽。
甘陵乱
梅尧臣（宋代）

甘陵兵乱百物灰，火光属天声如雷。
雷声三日屋瓦摧，杀人不问婴与孩。
守官迸走藏浮埃，後日稍稍官军来。
围城几匝如重鋂，万甲雪色停皑皑。
孰敢专辄但取裁，黄土始坚难速颓。
夜深吟
王令（宋代）

叩几悲歌涕满襟，圣贤千古我如今。冻琴弦断灯青晕，谁会男儿半夜心。
城上夜宴
白居易（唐代）

留春不住登城望，惜夜相将秉烛游。风月万家河两岸，

笙歌一曲郡西楼。诗听越客吟何苦，酒被吴娃劝不休。

从道人生都是梦，梦中欢笑亦胜愁。
拨棹歌 其十五
德诚（唐代）

独倚兰桡入远滩，江花漠漠水漫漫。空钩线，没腥膻，那得凡鱼都上竿。
韩山亭
释超雪（明代）

集仰小亭间，幽人独往还。风微花气足，树密鸟声闲。

鱼跃有源水，云登无尽山。骋怀神自远，万汇各开颜。
虞美人
晏几道（宋代）

秋风不似春风好。一夜金英老。更谁来凭曲阑干。惟有雁边斜月、照关山。

双星旧约年年在。笑尽人情改。有期无定是无期。说与小云新恨、也低眉。
三月乙巳来赋盐万岁乡且搜猕匿赋之家晏饭此
黄庭坚（宋代）

飞廉决云开白日，顿撼天地万窍号。
挼挱桃李欲净尽，乞与游丝百尺高。
绍熙四年加上寿圣皇太后尊号八首
佚名（隋代）

熙辰礼备，济济雍雍。
言奉斯册，重亲之宫。
宫帷既敞，协气感通。
皇仪亲展，寿祉无穷。
使东川。西县驿
元稹（唐代）

去时楼上清明夜，月照楼前撩乱花。

今日成阴复成子，可怜春尽未还家。
宿流河驿
王永命（清代）

兴余漪阁剩清思，好住莲舟试问奇。孤鹜旧还驿路古，野鹇新报河根移。

两崖翠树云中落，一枕黄涛梦际追。怕逐晓烟擎棹蚤，放歌漫兴水心期。
陪卢判官水堂夜宴
皎然（唐代）

暑气当宵尽，裴回坐月前。静依山堞近，凉入水扉偏。

久是栖林客，初逢佐幕贤。爱君高野意，烹茗钓沦涟。
与曹学佺林古度过孔雀庵访韫辉上人
吴兆（明代）

竹日下清晖，林深一径微。
萧然瓢室静，可息道人机。
汲井鸟冲出，开篱蝶绕飞。
复过邻寺去，留兴月明归。
点绛唇·雪里芳丛
佚名（宋代）

雪里芳丛，岭头还报东君信。寿阳妆靓。姑射冰肌莹。曲岸横斜，清浅波相应。风不定。暗香疏影。占断花中韵。
长春花
朱淑真（宋代）

一枝才谢一枝殷，自是春工不与闲。
纵使牡丹称绝艳，到头荣瘁片时间。
次韵范石湖田园杂兴诗六十首 春日十二首之二 其二
凌云翰（元代）

桃杏何曾羯鼓催，春风先后自吹开。为怜红影临清泚，不惜芒鞋得得来。
鸣山
马觉（宋代）

我来方自噤，投宿寓鸣山。
立仗占所戒，对山空厚颜。
书意
陆游（宋代）

养生慕黄老，为治法唐虞。
耆寿缘忧惧，危亡坐燕娱。
大川宜利涉，蔓草戒难图。
退士惟身虑，铭膺岂敢无！
寿程彦彪签判乃翁
阳枋（宋代）

黄钟宫动夏秋分，夜来一雨如倾盆。
从云洗尽金天浑，老星见程家门。
老人降生叙南村，昔日闻名今黄论。
耆英侍坐聆嘉言，八窗玲珑笑语温。
千载一朝逢漆园，夹拶小涧开窗轩。
云鸡月犬闻朝错，衰情晚态常相存。
翠竹紫凤高胜骞，梧枝袅娜棲雏鵷。
琴弹碧玉箜篌蕃，炉养白砂贤弟昆。
胎仙三叠飞舞翩，玉液九转朝昆化。
沆瀣为饮为饮霞为餐，菊酒酌客香盈樽。
欲随枕石漱潺湲，只恐鼎养归天阍。
九老图中姓字尊，月倦指点诗轻扪。
莫学刘陵穷溪源。尽亲见眼前七世森仍孙。
次韵通甫喜复贡举
方一夔（宋代）

当年涂抹笑东施，群动儇儇各自飞。不分前程移岸谷，至今遗恨满庭闱。

文章老去攻诗律，富贵年来发祸机。世上英雄君与操，谁甘终老故山归。
王君慕韩以诗见怀错原韵奉答
郑国藩（清代）

自笑画眉不入时，敢将旧话续新诗。多君剩锦频分饷，愧我安弦未得师。

闻有云根培梓木，应无村曲唱杨枝。名园风月谁宾主，乘兴还思载酒随。
阮郎归
米友仁（宋代）

碧溪风动满文漪。雨馀山更奇。淡烟横处柳行低。

鸳鸯来去飞。

人似玉，醉如泥。一枝随鬓攲。夷犹双桨月平西。幽寻归路迷。
留别真戒讲师
孔武仲（宋代）

假山砌叠真相似，双竹浇培画不如。
万屋尘嚣无间断，一轩气象自清虚。
持齐欲趁龙华会，升座能繙贝叶书。
官罢亦将辞北阙，携筇先访故人居。
春日偶题四首
张耒（宋代）

隔屋桃花暖斗妆，好风时有过墙香。
满园芳草无人种，何事春来特地长。
海陵病中 其二
吕本中（宋代）

先生高卧了残冬，我亦年来不讳穷。夜半打窗人不会，满天风雨角声中。
览先祖太傅留题国清寺继和
赵抃（宋代）

得谢殊狂客，无言愧净名。心观潭月白，梵听海潮声。

晓色开华顶，秋晖照赤城。公诗播人口，冰玉未为清。
东坡先生挽词 其八
释道潜（宋代）

当年吴会友名缁，尽是人天大导师。拔俗高标元自悟，妙明真觉本何疑。

篮舆行处依然在，莲社风流固已衰。它日西湖吊陈迹，断桥堤柳不胜悲。
和重己晚菊三首 其三
吕陶（宋代）

仙翁培种一何迟，点缀黄金更满枝。秋色已高方秀茂，物华皆老未凋衰。

几多俗客慵留意，无限妖花笑后时。独向风霜对松竹，洁清标格自相知。
昨日纳还公择诗卷相次复示三篇不独说茶曲尽
苏颂（宋代）

昔年叨预通闺籍，曾得红囊贡茗来。
今日中台重受赐，回头已度十春雷。
贼后收拾残书作
周紫芝（宋代）

此生空作短檠痴，老去犹惭阅市资。岂有邺书犹插架，更无班市可充饥。

今朝过眼亡三箧，它日还君欠一瓻。乱叶纷披在悬磬，春风可是故相欺。
白鹰
刘禹锡（唐代）

毛羽斒斓白纻裁，马前擎出不惊猜。轻抛一点入云去，

喝杀三惊掠地来。绿玉觜攒鸡脑破，玄金爪擘兔心开。

都缘解搦生灵物，所以人人道俊哉。
四月五日后圃酴醾芍药侍郎三花盛开醉中成三咏 其三
陈著（宋代）

芍药圃中央，有花名侍郎。丛丛娇翠羽，朵朵淡红妆。

凤阁样如梦，鸡冠班自行。何如付一醉，岁岁有春光。
万年春·静听身中
刘志渊（金朝）

静听身中，火龙水虎争吟啸。真奇妙。风浪声繁，盘绕天光罩。炼结金霜，壶鼎推真造。成宝耀。地辉天净，□体无尘扰。
听姜生弹琴
于慎行（明代）

客来山水际，为我鼓鸣琴。月泛三湘色，松流万壑音。

焚香消昼永，啜茗到更深。莫漫弹招隐，方怀桂树吟。
有感今昔二首 其一
范成大（宋代）

阳春白雪雅音希，俚耳冬烘辄笑嗤。麋见丽姬翻决骤，鸟闻韶乐却忧悲。

烂奚轻薄人何敢，伏猎荒唐自不知。蚓窍蝇鸣莫嘲诮，彭亨菌蠢正当时。
惜秋二首
华岳（宋代）

诗到林头落叶时，眼前秋事已无几。
何当领取秋容去，收拾诗囊带得归。
题毋处士画梅竹二首 其一
薛瑄（明代）

疑是孤山处士家，暗香浮动月初斜。千红万紫虽无数，独领春魁是此花。
秋怀 其四
李若水（宋代）

疏筠易秋威，冉冉受风雨。芙蕖抱枯香，赪颜羞不遇。

草木自衰荣，岁月谁寒暑。老人岸乌纱，清坐阅今古。
马当夹阻风
孔平仲（宋代）

蒿田荻野无人烟，我来日暮双系船。半夜星斗垂栏干，银河倒影摇清川。

人言神物当会合，铁缆缠绕安如山。五更汹汹有声至，车骑蹴踏乾坤翻。

怒雷殷殷雨随下，黑风三日不见天。此中道路多险恶，正在马当小孤之两间。

三江五湖所钟聚，直下无底旁无边。掀腾摆触作意气，更无拘束随所便。

巨矶突若虎头出，黄沙莽作车轮旋。端居不动尚股栗，谁敢身试蛟龙渊。

自吾汎洛涉淮泗，间关淫滞今半年。庐山苍翠已在目，毋用急进干忧患。

不如宿留会澄霁，淹速有数非偶然。篘中酒熟聊一醉，春梦酣酣牵昼眠。
次韵何子应游金壁池
王灼（宋代）

柳树浓垂岸，荷花满覆塘。
日供无限影，风递自然香。
酒艳浮瑶席，歌声绕杏梁。
空惭长卿病，不作次公狂。
戏作汎槎篇呈知府给事
刘敞（宋代）

君不见枯槎去时八月风，海水自与天河通。飘飘反出扶桑上，恍惚遍历群仙宫。

宫旁佳人莹如玉，邂逅相聚欢不足。诈言物外日月长，正苦归来光景促。

回头稍与烟霞隔，世人空辨支矶石。伯劳燕子东西飞，惆怅中间断消息。
瑞鹤仙 雪迷蓬岛
长筌子（金朝）

幸逢玄运到。正律吕推移，北辰宣号。须臾瑞祥报。见同云凝雪，晓迷蓬岛。天公德茂。但处处、琼花映罩。向长空片片轻飘，显扬圣功微妙。深奥。虚无造化，秘密神机，对谁分表。三山路杳。真潇洒，洗尘扰。看琼宫宝殿，素净楼台，出入仙姿窈窕。这冰清玉洁家风，几人顿了。
题左署双柏次许绳斋韵
林熙春（明代）

有美银台柏，双株儗上林。即非陶柳径，曾是召棠阴。

日与衣冠偶，时闻敷奏音。栽培传自古，阅历到于今。

蓊蘙凝春色，扶疏惹露湛。亭亭团紫盖，寂寂谢清砧。

气象参天峻，丰标耸壑森。凌寒华不改，烈日翠逾深。

风静鸾凰息，晨侵燕雀吟。晴暄时历历，阒霭夜沉沉。

不用人扶力，犹然吏隐心。祇缘依淑景，何俟托高岑。

生白胸襟爽，来青眼界侵。攀援虚自苦，憩赏兴难禁。

真压东南胜，难分左右荫。朝昏联益友，倚徙听鸣禽。

既迩阙为玉，无劳台筑金。夔龙原帝命，喉舌是周任。

久拂黄扉袖，新添白发簪。相期酬圣主，勿愧柏千寻。
雨丝得秋字
史浩（宋代）

千丝棼不乱，细雨忽盈眸。密密如机捲，疏疏岂茧抽。

纫裳难作缝，欲钓不胜钩。霢霂知何事，收功在有秋。
和癯翁见贻
曹勋（宋代）

会面殊稀各一方，真成笑语隔炎凉。
不知九月露华白，但见一庭花蕊黄。
客路倦怀常落莫，故园归梦几微茫。
何时到得嬉堂上，胜看黄山烟水乡。
初及第归题净慈寺壁二绝 其二
刘涣（宋代）

梵刹仙都显焕存，心心惟绍法王孙。俗流不信空空理，将谓长生别有门。
题邓弥之白香亭诗稿 其四
许振祎（清代）

北兰寺前荒草稠，娄妃墓下寒江流。兵尘一扫无陈迹，旅客伤心更独游。

避地酒徒颜尽墨，傍湖春树色先秋。可堪符节无人绾，付与书生类楚囚。
和安止登山
郭祥正（宋代）

鬓发鬖鬖一幅巾，可将身世等浮云。人间祸患无如我，物外逍遥只有君。
钟山宝公塔
郭祥正（宋代）

盘盘钟山古城北，夹道青松两行直。浮屠突兀倚云烟，绘事犹行旧刀尺。

刀裁尺量不可过，浮生不悟欲如何。凭栏直下视千里，多少丘墟藏绮罗。
书山壁
刘克庄（宋代）

斸地栽林自起坟，一灯精舍疏玄文。
诗成莫洒酒家壁，题遍青山题白云。
送琳上人还杭
释道潜（宋代）

聚水作一雨，多少近远随所遭。或沾枯荄仅濡浃，或入巨海成波涛。

少林真风今百纪，怅惜至此何萧条。喜君齐志早寂寞，同我十载沦刍樵。

含冲嗜漠不自厌，更欲刺口尝群肴。师门祖席在在有，得此失彼良自嘲。

朅来东南走千里，但愿刈楚逢翘翘。駃浮长川不惮恶，陟彼巨巘宁知劳。

诚专志苦若有相，行断西壤逢英豪。金锤扣天玄楗廓，玉电激海明珠高。

星霜因循共千日，谁尔使子先行包。湖山蜿蜒湖水薄，湖上幽人想如昨。

秋入芙蓉露已漙，晓捲帘栊暑初却。明明潭底见行云，谩谩空中闻唳鹤。

此景从来吾已知，异乡宁羡君先归。由来出处元无隔，同看明朝日上时。
送韩七文饶郎中再知解州
刘攽（宋代）

传瑞生光厩马闲，使君冠盖隔年还。莫嫌屈产齿加长，少有甘棠身再攀。

白径岭前开驿路，哀乌星里望朝班。盐车过往繁如织，骥耳能忘一顾间。
霍山
乔光烈（清代）

太岳记《禹书》，霍为冀州镇。中央惟土德，极并嵩华峻。

积厚恣蟠薄，元气富宣蕴。仰观何轩昂，腾霄意不尽。

青排与翠竦，峰岭擢戈盾。苍紫障日回，凌标冠霞近。

神灵閟杳蠖，秩祀严荐晋。尚闻竹节书，使者去方迅。

于今配侯伯，福物道无吝。功美云雨施，岁被千里润。

歌诗展然作，庶用备赞傧。
拟古八首
陈普（宋代）

秋夜永如年，四壁号寒蛩。
明月照树叶，白露啼青桐。
寒窗紫玉琴，时变羽凌宫。
三弹不成调，百忧郁攻中。
沁园春 自述
谢应芳（元代）

笠泽东头，翠竹渔庄，沧洲钓船。看三江雪浪，烟波如画，一篷风月，随处留连。巨□鲈鱼，团脐螃蟹，坐饮篷窗醉即眠。蒹葭畔，□不收＊＊，意若忘筌。向来四海戈＊。好战舰都成赤壁烟。笑痴儿航海，空寻蓬岛，渔郎失路，漫说桃源。鸥社盟寒，歌声断续，烟水寥寥数百年。玄真子，有家传旧曲，重扣吾舷。
四叠 其三
刘克庄（宋代）

草户柴门野老居，恍然疑执化人裾。不知身在花阴卧，但见亭台似积苏。
送王亢宗赴剑浦丞
赵蕃（宋代）

青松自是山林物，移植阶除傲难屈。杂居箠楚尘埃地，譬似高人累簪绂。

孰能哦咏于其下，古今仅有一斯立。昌黎老翁为之记，遂使崔名等金石。

王郎家世本爱竹，旧说不可无一日。要将我竹配渠松，聊复从容寄卑秩。

春风咫尺龙蛇动，除地求栽政宜疾。为铭耘业定谁欤，是公笔力韩之敌。
满江红·忆惜西来
吕胜己（宋代）

忆惜西来，春已暮、馀寒犹力。正迤逦、登山临水，未磋行役。云笈偶寻高士传，桃川又访秦人迹。向此时、游宦兴阑珊，归无策。归计定，归心追。惊换岁，犹为客。还怅望、家山千里，迥无消息。□□不堪泥路远，烟林赖有梅花白。为孤芳、领略岁寒情，谁人识。
题长安归骑图二首 其一
杨荣（明代）

咸阳山水丽晴晖，云拥征番万骑归。奏捷九重嘉茂绩，分符万里振兵威。

柳摇暖色笼油幕，花送春香上锦衣。未数燕然功独盛，他时汗简更扬辉。
依韵和季野见招
梅尧臣（宋代）

悲忧如路去无程，靖节终朝酒自倾。
苦苦来招为醉伴，西山不使伯夷清。
赠王寂
苏轼（宋代）

与君暂别不须嗟，俯仰归来鬓未华。
记取江南烟雨里，青山断处是君家。
文昌灯牌
阳枋（宋代）

牡丹枝上先春蕊，翠可坛边未雨虹。
知有文章光万丈，钟成佳气满黔中。
怀张明府履观伊犁
范起凤（清代）

天末孤臣为涕零，君恩历尽短长亭。此时万里休回首，落日中原数点青。
县斋秋怀 其二
程公许（宋代）

弱龄去激昂，渐老增感慨。所亲日以疏，既往不可贷。

世途转艰棘，意行惧颠沛。乾坤一战场，今古几变态。

超超浮丘伯，何修独坚耐。驾言从之游，永啸尘劫外。
岁暮
郑刚中（宋代）

顽风动高空，阴云压平野。
霰雪跳珠玑，历乱击疏瓦。
袖手对寒跳，寂寞如噤哑。
良朋莫相过，谁可慰怀者。
岂不念得醉，倾壶绝馀泻。
火销灯烬残，一被不逾踝。
天道无私穷，其穷则命也。
思越人·酒醒情怀恶
冯延巳（五代）

酒醒情怀恶，
金缕褪，
玉肌如削。
寒食过却，
海棠零落。
乍倚遍阑干，
烟澹薄，
翠幕帘栊笼画阁。
春睡着，
觉来失秋千期约。
十八日逾牵羊坂南达伊川坟上
邵雍（宋代）

三尺荒坟百尺山，生身慈爱在其间。
此情至死不能尽，日暮徘徊又且还。
夜坐书怀 其二
任其昌（清代）

微雨洒轻尘，春郊送远瞩。草木有生意，萋然变微绿。

吾心本澹荡，胡乃自局束。倚杖数过鸟，缘源寻水曲。

即事自萧洒，何必更秉烛。世路有夷险，知足庶无辱。

日暮复归来，围镫煮醽醁。
咏廿四气诗·小寒十二月节
元稹（唐代）

小寒连大吕，欢鹊垒新巢。
拾食寻河曲，衔紫绕树梢。
霜鹰近北首，雊雉隐丛茅。
莫怪严凝切，春冬正月交。
修明怨
文静玉（清代）

修明与夷光，二女同入宫。宫中各妍妙，并蒂双芙蓉。

如何姑苏台，惟说西施好。但见西施娇，不觉西施老。

舞亦西施舞，歌亦西施歌。蛾眉不见赏，寂寞归山阿。

红颜难保恩，玉颜难免妒。后来江采蘋，亦有《楼东赋》。
后土观琼花
胡宿（宋代）

楚地五千里，扬州独一株。香名从此贵，芳格洒然殊。

国艳何劳粉，天姿不掩瑜。浓薰霏麝气，细蕊列蜂须。

云朵垂三素，仙衣著六铢。吴中休插柰，天上枉栽榆。

神物疑长拥，灵根此未枯。人间如定价，百琲睡龙珠。
诗 其十五
拾得（唐代）

寒山住寒山，拾得自拾得。凡愚岂见知，丰干却相识。

见时不可见，觅时何处觅。借问有何缘，却道无为力。
子兼行后一日作
晁公溯（宋代）

平生每临岐，辄作数日恶。
况当暮冬际，尤用感离索。
千林已空暮，饥乌晚犹啄。
北风殊未已，槭槭卷黄落。
想当道里远，窈窕复寻壑。
霜寒清夜驿，月树堕惊鹊。
仆夫睡已熟，独坐谁与乐。
寄诗往问之，聊以慰寂寞。
浮丘坛
赵汝育（宋代）

临阳仙窟宅，遗迹在岩扉。
丹就泉如旧，坛空人已非。
碧峰千古在，黄鹤几时归。
乞我刀圭惠，从君隐翠微。
再次前韵
饶节（宋代）

不待山腰转箨龙，一函寒碧自深中。未容濠上观鱼客，聊许双深照影翁。

雨后蜗牛群饮月，春馀水马竞追风。井蛙海鳖难栖泊，会看长虹下晚空。
寄怀
谢五娘（明代）

忆昔分携在柳阴，奇山上望桂山岑。手牵玉藕丝难断，口嚼青山苦自禁。

古镜不磨难对影，银釭未烬尚留心。一春孤馆同谁语，芭雨桐风夜夜深。
海南思南豅正花欲过赵阁亦倦
韩淲（宋代）

春游花时海棠醉，夹道排空转佳丽。燕支丰颊娇未醒，翡翠轻佳愁欲坠。

牡丹风里晚烟明，蔷薇露边初日媚。山豅深静自成家，池阁幽闲谁近市。

是中人物多情致，剩拟芳寻为出计。路尘独怯过城阇，远水孤舟那得至。

芳菲易歇兴终阑，识赏难同吟且寄。蹊间桃李岂无言，草木何知吾亦戏。
立春日招味苓尝酒
顾清（明代）

东窗小鸟聒清晨，坐拥青绫忆古人。心醉六经千古事，眼看七十四回春。

芒鞋不踏纷华地，藤杖能扶健在身。梅萼茶花待公久，一杯来试雪香新。
颂言四章为邑侯李虹梁父母奏最赋 其二
邓云霄（明代）

恩波浩荡虎门潮，集渚归鸿不待招。明月一轮悬蔀屋，和风万户醉春朝。

持平水镜仍强项，为政风流懒折腰。野老瓜田隔城府，明从樵牧听歌谣。
王翚石磴岩关图即用其韵
弘历（清代）

天外芙蓉万朵稠，岩关拾级径偏幽。若教吸尽西江水，高坐峰巅许掉头。
踏雪行
佚名（元代）

晓古通今，明经解义。纷纷说得天花坠。逐朝看画饼怎充饥，竹影难扫堂前地。

寡欲少思，忘言得意。诸家放下难为贵。若离方寸这些儿，踏破铁鞋无觅处。
登凌歊台
郭知运（宋代）

台荒落日屯，台名空在耳。
大江天际来，叠障云边起。
空见梵王宫，占断黄山址。
残碑何处扪，塔影秋空里。
晦庵先生遗墨 其三
汪炎昶（宋代）

待制诗章雕玉雪，郎中笔阵布云霞。独于妙迹留遗恨，涧石嵯峨叠藓花。
夷陵夜泊
崔涂（唐代）

家依楚塞穷秋别，身逐孤舟万里行。

一曲巴歌半江月，便应消得二毛生。
董叔攀附权贵
《国语·晋语》（先秦）

董叔将娶于范氏，叔向曰：“范氏富，盍已乎！”曰：“欲为系援焉。”他日，董祁诉于范献子，曰：“不吾敬也。”献子执而纺于庭之槐。叔向过之。曰：“子盍为我请乎？”叔向曰：“求系得系矣，求援得援矣，欲而得之，又何请乎？”
次韵大人五更山吐月 其五
苏过（宋代）

五更山吐月，纤纤犹烛幽。寸阴惟此夜，敢辞数登楼。

寒砧远随风，鸣蛩亦悲秋。凭栏独搔首，微吟和渔讴。
吴伯成明府招饮秦园同留仙天士
王曰高（清代）

天然山水地，点染作名园。树色干云秀，蛙声过雨繁。

看花时坐石，待月更倾樽。我欲忘归去，桃源即此村。
寄题赵丞相独往亭
张嵲（宋代）

留侯佐汉日，结志已离群。
唐乐闲退年，陟险勤邦君。
区中岂所慕，物外良作论。
上宰曩侨寓，新亭初目存。
绯怀杖策时，风衣自翻翻。
□□□□□，□□□□□。
竹密径迷远，孤游遗世纷。
憩松玩碧草，临流睇归云。
山晚落花积，溪深啼鸟喧。
揽物觉意适，依风嗟世屯。
虽安吴越胜，讵忘河洛尊。
毕辅中兴业，终回西北辕。
扈跸归庙社，角巾反丘樊。
游瞩河华郊，往来鄠杜村。
规摹王粲宅，仿佛辟疆园。
斯亭回首地，应为闾里言。
邢子愿还治南宫醉别彰义门外
欧大任（明代）

新知斗酒意偏深，欲别垆头更一斟。何客赵城携白璧，几人汉诏赐黄金。

春衣马上滹沱色，夕馆灯前大陆阴。明府他年还揽辔，澄清宁少范滂心。
枕上偶成
真山民（宋代）

长夜更难晓，天寒吟思清。
梦魂山馆枕，灯影雪窗檠。
守拙疏生理，安贫识世情。
凄风响檐竹，岂是不平声。
次韵刘枢密 其一
张栻（宋代）

朔风漠漠低黄云，晓看缤纷万鹤群。为应农祥眉一展，更将馀力付斯文。
忆旧游 仓山月话图
杨芳灿（清代）

又鸥边过酒，蛩外寻诗，人在池亭。树老食山路，约旧时月色，来话飘零。

百年几回圆缺，愁鬓易星星。怪一片冰痕，照人前梦，别样分明。

关情。旧游处、记雾阁围花，雪屋停镫。冷落琳华曲，怅醉翁仙去，飞佩瑶京。

回廊尚留题句，小字署兰成。待过尽凉云，夜峰数朵烟外青。
辛酉之冬周提宫埅惠行隔
吕本中（宋代）

深冬坐穷阎，未厌风日恶。今晨起浓阴，正恐雨雪作。

故人怜我起，垂意到丘壑。虚堂排竹牖，已觉暖胜昨。

初无穷窒劳，渐有闲适乐。我生甚易足，所至况旅泊。

不为御冬计，敢复备陨箨。偶蒙仁者念，僻处未萧索。

从今作新年，对酒且斟酌。
杂曲歌辞。东飞伯劳歌
张柬之（唐代）

青田白鹤丹山凤，婺女姮娥两相送。谁家绝世绮帐前，

艳粉芳脂映宝钿。窈窕玉堂褰翠幕，参差绣户悬珠箔。

绝世三五爱红妆，冶袖长裾兰麝香。春去花枝俄易改，

可叹年光不相待。
立冬
陆文圭（元代）

旱久何当雨，秋深渐入冬。
黄花独带露，红叶已随风。
边思吹寒角，村歌相晚舂。
篱门日高卧，衰懒愧无功。
九诵·微子
鲜于侁（宋代）

肇公孙之璇源兮玄鸟降而生商，并禹稷之圣贤兮实惟桓拨之王。
历妫姒之世数兮道貌岸然日跻于武汤，始伐罪於仇饷兮人怨咨而徯来。
顾宽仁之宜民兮天俾式于九围，谅除残而代虐兮犹云德之有惭。
赖燕翼於孙谋兮治克举於三宗，老成不怨於不以兮隐处不伤於厄穷。
世四十有六而下衰兮天命之将隳，寔遭家之不嗣兮顾丽色之惟微。
念社稷之颠倾兮七高压我所凭依，帝眷在於有周兮抱祭器而焉归。
虽白马之见庙兮聊血食於商丘，伟夫子一言兮诚有取於三仁。
将归戏作此以别诸友
方一夔（宋代）

新都玻璃江，下会东阳派。南图俟扶摇，东首掉澎湃。

千峰白云俟，百道清泉洒。仳室旧樵贫，钓濑老渔怪。

桐君古仙居，稚川昔高迈。都忘语嘿殊，未觉高下隘。

栖身傍冷门，吐口洗残债。针石远相俟，盐卵危不坏。

露翰倦孤飞，金波炯三桂。惊心岁月遒，过眼风雨快。

感此桑扈鸣，春蚕续菅蒯。悠然耕田歌，早秧补葵芥。

岂无田园念，未脱尘氛械。去来久无书，情愫不比画。

自惭榱桷材，曾螫虫虺虿。难将西山景，少补东隅败。

妻子累寒饿，文字欺聋聩。未酬醉乡封，暂倒仙源界。

萧散纵孤骞，游戏留一慨。他日对床情，为君作佳话。
赠魏斋并题其印集
黄节（清代）

炎风吹暍日，张席卧屋隅。
息影欲少宁，为诗偿子逋。
十年废百欲，世亦忘吾徒。
我诗子治石，子诣我不如。
龙螭走大陆，缀以芝草腴。
形穷义假借，星月相扶疏。
刻画金石姿，斧斧分鸿都。
上窥三季遗，奇释陈盘盂。
工苦学尤绝，世士徒惊呼。
完白与悲翁，谓可并轨驱。
岂知乃排遣，雕虫非壮夫。
学养逾所造，子宁足区区。
冰橱富菱芡，园榭生荷蒲。
触热子暂休，夏畦已干枯。
晚过塘柳阴，拍拍看群凫。
种菘
方岳（宋代）

老圃相传秋后菘，砖炉石铫一年冬。
宁知迟种迟於我，又见南薰上番风。
入潼关
李世民（唐代）

崤函称地险，襟带壮两京。霜峰直临道，冰河曲绕城。

古木参差影，寒猿断续声。冠盖往来合，风尘朝夕惊。

高谈先马度，伪晓预鸡鸣。弃繻怀远志，封泥负壮情。

别有真人气，安知名不名。
句
宇文绍节（宋代）

过口此舟方属汝，行人何用较锥刀。
初秋雨后登小西天绝顶远眺
张大璋（清代）

金风初荐爽，流火伏阴来。雨过泉声咽，山明树色开。

薜萝随绿水，杨柳拂苍苔。千里难穷处，向谁问钓台。
蓦山溪·风传芳信
丘崈（宋代）

风传芳信，晓色便清霁。帘幕护春寒，篆香温、笙簧韵美。使华容与，星动帝王州，花上脸，柳边眉，竞报占熊喜。

欢娱好是，玉塞无尘起，鞭计小迟留，要长折、遐冲万里。传闻有诏，宣室待归来，醽醁满，叵罗深，莫负春葱指。
中秋
钱易（宋代）

天惨严霜厚，神清宿雨微。
枝空蝉擬脱，巢冷燕谋归。
白日莲塘梦，红纱水国衣。
锦书知未了，轧轧弄鸣机。
送黄子吉备兵金腾三首 其二
林熙春（明代）

皇华驰使节，僰道本间关。万里浮云骑，千金明月环。

夷王争款首，天子破愁颜。莫谓碧鸡远，逢迎到处扳。
次懒窠见寄韵
胡仲弓（宋代）

园丁无择种，萧艾杂椒兰。
世欲欠真识，达人当大观。
无弦徒自赏，有铗真空弹。
独倚西风立，推敲一字难。
东庄小留四首
陈造（宋代）

南陂荒茀已成围，北墅四租颇应期。
两地径规般薄地，小为庵屋大为池。
复往东陵
张之万（清代）

策马清晨去，前程喜再经。松怀盘谷翠，山向蓟门青。

镫火遥村见，鸡声野店扃。连营方肄武，画角逐风听。
象州问范元禧吏目
张弼（明代）

肩舆一入象州城，野岸扶疏石路平。山气日高常似雾，蛮风天远不离兵。

苔垣废驿榕阴满，粉堞沿江柳水明。自是南荒最荒处，何缘微禄漫轻生。
暗香•拾堕花
董以宁（清代）

绿酣红醉。奈小园一夜，花神怨怼。欲买春留，东君不受榆钱贿。

唤得落花风起，半减却、蝶粮蜂税。惊见得、满地胭脂，疑是花神泪。

何意。飘零易。待拾取片红，故枝重赘。绣床相对。剪綵难教春再系。

待替落花驰檄，同索问、春风之罪。把锦囊、收拾也，蝶庵深闭。
和通判直阁立春闻精
姚勉（宋代）

画角声中晓唤春，依城柳眼又精神。
试呼腊蚁梅边酌，恰喜朝精雪底新。
幽谷暖融空翠湿，上林香动软红尘。
燕楼暗想翻新曲，恼破朱樱一点唇。
句 其一
释警玄（宋代）

赢鹤老猿啼谷韵，瘦松寒竹锁青烟。
瑶真馆
张元干（宋代）

广陵祠里寻常见，又向山阳楼外开。
须信月明风露下，飞仙玉节有时来。
海外四逐客四首 其三 胡忠简公铨
王佐（汝学）（明代）

大朝廷作小朝廷，人世乾坤已不成。志士拊心思蹈海，渠奸呼党贺登瀛。

共知甘饮三吴水，谁念幽栖五国城。公去如今三百载，海潮犹有不平声。
陈艺林世交持其尊甫补松世丈溪山无尽图索题，题卷中有先人七古诗，伏读数过，凄然有作
许传霈（清代）

幼读高堂题图诗，诗中尽含无尽词。我今披图瞻公像，图外殊系无尽思。

时阅四五十年久，劫历水火刀兵后。城郭人民尽变迁，溪山犹得包诸有。

天生福地付福人，画本印證风味真。山灵到处神呵护，不随俗氛委灰尘。

况复宗子孝行笃，宝泽胜比宝金玉。护此图卷舟车偕，患难捧作蓼莪读。

十载流离海上归，适我菰城三度来。相逢歧路增叹息，望云不见颜不开。

片片飞入溪山里，欲断复连情难已。断时惆怅隔人间，连则风尘绾故里。

我后君生三十年，旧雨新雨感从前。索题诗句辞未可，题不敢题思渺然。

相思何在渺难语，恍惚重桂堂前处。父执父书两莫分，如闻所言吾语汝。

吁嗟乎，一卷中见雷陈交，画兮诗兮神不遥。固知思泪同无尽，苕霅溪清弁山高。
三月五日陪大夫泛长沙东湖
张又新（唐代）

上巳余风景，芳辰集远坰。彩舟浮泛荡，绣毂下娉婷。
栖树回葱蒨，笙歌转杳冥。湖光迷翡翠，草色醉蜻蜓。
鸟弄桐花日，鱼翻谷雨萍。从今留胜会，谁看画兰亭。
娥江市
张侃（宋代）

前回渡娥江，夜半呼舟行。今回渡娥江，风迎晚潮平。

人心险于潮，潮头平于路。娥心无古今，潮随渔篙渡。
曹山寺
黄漳（宋代）

晚宿曹山寺，僧房半劫灰。
参差惟古柏，潦倒有寒梅。
行役经年迈，劳形觉鬓颓。
间情原不减，空忆菊花杯。
清江送张友鸿之滇中司理并寄讯藩臬诸公
宫梦仁（清代）

箫鼓中流杂棹歌，仙郎拥传下牂牁。百年词赋题金马，万里风烟阻石螺。

蛮俗古来多健讼，主恩天外待鸣珂。昆明战伐今何似，寄语加餐老伏波。
德艺有贵贱
孙岩（宋代）

调弓遣猿悲，削锯夺神造。
伊人天分高，甘以一事老。
奈何握寸颖，特自矜粉藻。
沈约仅如奴，子建何足道。
率尔为一快，公论日杲杲。
德艺有贵贱，君子廓怀抱。
文通复用旧韵相示仍走笔和之
强至（宋代）

花前直判醉酬春，饮量惭非刘伯伦。
折去也应颜色在，不知谁是戴花人。
梅雪四律代张翚徐术陆平沈廉赋 其二
凌云翰（元代）

天教姑射会滕神，邂垢相逢自主宾。纵使积成三尺冻，如何藏得一分春。

饥乌啄处栖难定，么凤飞来认未真。蜡屐正愁山路滑，无由重折赠诗人。
游石头城
方回（元代）

卧龙起草庐，扶汉有余忠。
欲结紫髯客，共追黄星公。
一言根本定，万里氛翳空。
指此为虎踞，长啸吞西风。
夫岂樊吾圃，以虞他人攻。
乌林逸元恶，入罗怆途穷。
汝亦赵佗辈，区区帝江东。
吾意本谓何，剑佩殊不同。
后来矫虔人，藉口欺盲聋。
九折剑阁栈，一泥函关封。
盗贼柄干将，奸雄非英雄。
老我吊古癖，徘徊梵王宫。
城坏遗甃泯，江徙孤岸穹。
中原芳草外，战尘春蒙蒙。
酒尽欲下山，目极斜阳红。
送贵溪宗人淳赴汀州司副 其一
程敏政（明代）

相湖分派入程源，几叶儿孙秀更蕃。喜见青毡重出色，何须高盖与华轩。
探梅四绝 其一
刘辰翁（宋代）

江天欲雪未雪时，绝江探梅驴倒骑。空中著我方成画，乱后逢花且赋诗。
西江月·耐老花间的子
仲殊（宋代）

耐老花间的子，长生海里明珠。南天星象降真符。五福同行同住。秀骨养成犀顶，被人唤作龙驹。传家事业有诗书。富贵功名看取。
鹊桥仙（足痛）
刘克庄（宋代）

有时块坐，有时扶起，门外草深三尺。山禽肯唤我为哥，句句道、哥行不得。

此儿害跛，群儿拍手，次第加公九锡。不消长坐短辕车，但乞取、一枝鹤膝。
题郑宁文卷
刘克庄（宋代）

昔侍西山讲习时，颇于函丈得精微。
书如逐客犹遭绌，辞取横汾亦恐非。
筝笛岂能谐雅乐，绮纨元未识深衣。
嗟余老矣君方少，勤向师门扣指归。
偈六十九首
释道宁（宋代）

行脚高士，拨草瞻风。
未透目前关，难明心地印。
次韵次卿寄李姑溪时欲问舍宛陵
周紫芝（宋代）

我亦平生愿执鞭，拜公眉宇记当年。泰和人物真图画，李白风流是列仙。

雪里已无回棹意，文中新有卜居篇。幅巾还作溪堂梦，何日相从句水边。
赵季茂通判惠诗走笔奉和十篇 其十
岳珂（宋代）

置散分之宜，半生衡泌诗。神情一无系，山水两相知。

流咏双鱼寄，赏音孤竹吹。十篇聊报况，惟此尚堪为。
贵溪隔岸有二岩仆旧游也闻子畅受秋租于彼以
赵蕃（宋代）

黄岩崭绝人人居，徐岩蟠郁处士庐。
扁舟半载泊南岸，折梅看士频携壶。
黄岩夹道松百株，风来迎送齐笙竽。
坛崩殿古黄冠癯，悬岩石刻墨可模。
徐岩触目多荒芜，啼啸往往纷鼪鼯。
废基断砌或有无，名字不复知谁渠。
闻君奉檄方受租，播糠眯目莫与娱。
作诗为君道何如，寻幽速遣从骑驱。
赋成孰寄当念吾，不用寒温枉素书。
登淮上楼有怀
萧应魁（明代）

泽国层台缥缈悬，物华王气迥堪怜。浦梅映雪微涵月，岸柳垂堪半带烟。

汴口楼船悲昔日，客中风土怅流年。长江不见乘槎使，极目天南独怆然。
贵妃閤端午帖子 其三
许应龙（宋代）

丹篆钗符綵缕鲜，承恩侍宴玉皇前。一年一度为端午，此去应须亿万年。
行林间几三十里寒甚道傍有残火温酒举白方觉有暖意次敬夫韵
朱熹（宋代）

千林一路雪毰堆，吟断饥肠第几回。温酒正思敲石火，偶逢寒烬得倾杯。
山居 梅谷
程俱（宋代）

秾华敢争先，独立傲冰雪。故当首群芳，香色两奇绝。
有客曰孤梅访予於易庵孤山之下与之坐夜未半
何梦桂（宋代）

蹇四山之孤竹兮，商周二君。
藐三径之孤松兮，晋宋一人。
天地冰霜兮，木落归根。
遗万物而独立兮，吾梅兄其仅存。
夫孤高不易抗兮，故多以落落而遭世之闷闷。
孤洁不易保兮，故多以皎皎而受人之昏昏。
惟湼而不缁兮，梅质之清。
磨而不磷兮，梅操之贞。
嗟梅之爱兮，旷世无闻。
将梅有心兮，千古谁论。
题奚瑄云山佳处
管讷（明代）

群峰竞秀绕侬家，流水当门石径斜。闭户不知春已去，白云满地落松花。
九日陪崔郎中北山宴
严维（唐代）

上客南台至，重阳此会文。菊芳寒露洗，杯翠夕阳曛。

务简人同醉，溪闲鸟自群。府中官最小，唯有孟参军。
越人歌
李攀龙（明代）

山有隈兮江有汜，歌拥枻兮见王子。
揄修袂兮披长云，举绣被兮风纷纷。
蒙诟耻兮心靡它，君不知兮可奈何。
原蝗
王令（宋代）

蝗生于野谁所为，秋一母死遗百儿。埋藏地下不腐烂，疑有鬼百相收持。

寒禽冬饥啄地食，拾掇谷种无馀遗。吻惟掠卵不加破，意似留与人为饥。

去年冬温腊雪少，土脉不冻无冰凘。春气蒸炊出地面，戢戢密若在釜糜。

老农顽愚不识事，小不扑灭大莫追。遂令相聚成气势，来若大水无垠涯。

蓬蒿满眼幸无用，尔纵嚼尽谁尔讥。而何存留不咀嚼，反向禾黍加伤夷。

鸱鸦啄衔各取饱，充实肠腹如撑支。儿童跳跃仰面笑，却爱甚密嫌疏稀。

吾思万物造作始，一一尽可天理推。四其行蹄翼不假，上既载角齿乃亏。

夫何此独出群类，既使跃跳仍令飞。

麒麟千载或一见，仁足不忍踏草萎。凤凰偶出即为瑞，亦曰竹食梧桐栖。

彼何甚少此何众，况又口腹害不訾。遂令思虑不可及，万目仰面号天私。

天公被诬莫自辨，惨惨白日阴无辉。而余昏狂不自度，欲尽物理穷毫丝。

要袪众惑运独见，中夜力为穷研思。如知在人不在天，譬之蚤虱生裳衣。

扪搜剔拨要归尽，是岂人者尚好之。然而身尚不绝种，岂复垢旧招致斯。

鱼朽生虫肉腐蠹，理有常尔无何疑。

谁为忧国太息者，应喜我有原蝗诗。
九月
孙承恩（明代）

天上繁霜降，人间秋色深。千林飞落叶，万户动疏砧。

憔悴潘郎鬓，低回宋玉心。吟诗欲排闷，哀咏更难禁。
从黄仲闵求友于泉
张耒（宋代）

炎暑战已定，清秋当抗衡。
碧云生雁思，幽草见蛩情。
晒麦村墟静，观书枕簟清。
谁能酌玄酒，来破屈原醒。
送李季允侍郎归蜀五绝用禅房花竹幽为韵
刘宰（宋代）

地僻风烟好，身閒日月长。
未知嘉遯吉，占验笑京房。
盐角儿 次晁补之韵
吴湖帆（清代）

梅花香雪。柳花飞雪。玉姿双绝。千般娇艳，桃花艳色，也曾痴彻。

美人来，邀明月。怀一点、红情心血。比花貌，凭谁借问，惟有性灵分别。
火閤创壁厨
姜特立（宋代）

壁厨殊易成，制度亦苟简。二边各一柱，四齿横两板。

重重叠书册，造次可抽拣。犹胜堆案头，儿女恣翻混。

邺侯悬牙签，况复余性懒。聊欲备阙遗，时时遮老眼。
酬张法掾翼求侍养归
李复（宋代）

少轻纨绮袭箕裘，力学从容与我谋。
择友卜商能胜赐，舞风曾点自殊由。
去乘汴水春舟疾，行过龟山楚客留。
千里有声如寄我，须寻临潏旧林丘。
跋符发所录上蔡语二首 其一
杨万里（宋代）

洙泗渊源一线寒，再从伊洛起涛澜。偶看上蔡先生语，满目淙淙八节滩。
趣刘圣与寓王甫杜墅
刘宰（宋代）

门外平湖百顷宽，庭前翠竹绕栏干。
鸟啼花笑四时好，几争窗明六月寒。
賸可琴书供昼永，不妨弦管到更阑。
留行莫为歌杨柳，作计应须趁牡丹。
次韵酬李周翰一首
王阮（宋代）

大江固茫茫，一苇即可越。
乡来江与蕲，孰使我辈隔。
温温李夫子，粲粲谪仙格。
萧然一竹关，白眼谢俗客。
蚤充观国宾，百中应百发。
我玉空自良，彼怒辄反掇。
归叹儒冠误，尽把气习撤。
收藏万丈焰，不受一夫决。
累然驽马中，倍觉骐骥别。
嗟余偶倾盖，辱许共映雪。
快哉平生心，清风濯执热。
今惟仄席秋，正采乡评月。
岂无识真人，达君此奇节。
春雷震一声，指日看甲拆。
偈颂七十六首
释师观（宋代）

腊八是今朝，如来成道日。
夜半见明星，从此生荆棘。
荆棘生人间，天上错流传。
挽俞克晦丈二首 其二
赵蕃（宋代）

好官堪底用，厚禄竟如何。诗可传家集，名能继世科。

流风亲党竞，馀庆子孙多。挽送归无策，凄凉谩拟歌。
十二、十三、十四叠韵，感喟无端，聊复成此 其三
丘逢甲（清代）

千尺空江百尺楼，须眉七尺气全收。酒评鲁赵尊前国，笛破伊凉曲里州。

未愿山中呼宰相，断无地下反条侯。南朝已退临江虏，天子无愁妓莫愁。
送德尹之东莞
屈大均（明代）

明发珊洲甲水边，才华人羡汝翩翩。采香莫间香儿女，中酒应知酒圣贤。

花萼旧多东莞迹，竹枝重有实安篇。马蹄金桔多生绪，尽解相贻不用钱。
仲夏郊外作
朱孝纯（清代）

夏日出郊原，聊以消炎燠。不履亦不衫，步绕清溪曲。

烟淡水容清，雨余山色绿。修竹媚遥村，新禽唤森木。

地僻息尘机，苔深绝人躅。此间乐有余，平生念自足。

始知贤达人，委身在农牧。
郑宁夫携诗什访余并有赠篇闻其浙右之行诗以
杜范（宋代）

何人剥啄扣云关，袖有新诗数百篇。
官徵自调相和应，珠玑不拣尽光圆。
昌黎荐士惭无路，东野盘空枉笑天。
闻道二亲犹未葬，知谁著眼为渠怜。
送尹正言二亲受封南归得拜字
徐溥（明代）

吉甫有云仍，玉堂好风裁。严慈及高年，褒封际昭代。

迎养极驩虞，言旋事行迈。祖席临路岐，春明拥冠盖。

暑雨过川原，凉风吹沆瀣。舣舟沧江边，寻盟白鸥外。

玉立诸儿孙，家庆绕膝拜。
读杜子美三大礼赋
郑刚中（宋代）

牢落长安赋就时，青苔到榻有谁知。
年逾四十犹无禄，笔下千谁祗有诗。
风雨飘零长是客，干戈悲梗独忧时。
平生爱作惊人句，博得如今杜拾遗。
开元观遇张侍御
钱起（唐代）

碧落忘归处，佳期不厌逢。晚凉生玉井，新暑避烟松。

欲醉流霞酌，还醒度竹钟。更怜琪树下，历历见遥峰。
读从外祖书
邹浩（宋代）

善如平路恶如巇，底事前人浪自疑。方寸但令无愧怍，彼苍何自有偏私。

流言耸动知公旦，削迹奇穷见仲尼。事事存心惟节慎，大哉斯语是吾师。
杂诗
王维（唐代）

双燕初命子，五桃新作花。王昌是东舍，宋玉次西家。

小小能织绮，时时出浣纱。亲劳使君问，南陌驻香车。
折桂令·题录鬼簿
周浩（元代）

想贞元朝士无多，满目江山，日月如梭。上苑繁华，西湖富贵，总付高歌。
麒麟冢衣冠坎坷，凤凰台人物蹉跎。生待如何，死待如何？纸上清名，万古难磨。
即事五首
王安石（宋代）

春光冉冉归何处，细雨斜风作夜寒。
犹有数葩红好处，老年花似雾中看。
磬湖之侧累拳石为山岩谷幽邃有巫庐台霅之趣
喻良能（宋代）

背湖临槛碧崔嵬，万壑千岩咫尺开。
坐觉巫峰天际落，忽惊庐阜眼中来。
地偏未害心还远，潭小何妨水自回。
竟日相看两不厌，老夫真个似童孩。
忆秦娥·风淅淅
冯延巳（五代）

风淅淅，
夜雨连云黑。
滴滴，
窗下芭蕉灯下客。
除非魂梦到乡国，
免被关山隔。
忆忆，
一句枕前争忘得。
壬辰春试终场王德循置酒登月阁邀丁希韩甚欢夜分方罢
李之仪（宋代）

宝炷芬敷散瑞烟，月移花影上栏杆。角声又报梅花弄，只恐归时夜更寒。
雨中怀竹隐
赵蕃（宋代）

还因今夜雨，忆着故山凉。
野水循除急，修筠出屋长。
萤光侵蕙帐，鼠迹乱书囊。
岂不念归去，怀哉方绝粮。
题吉水南华寺 其一
刘弇（宋代）

紫翠浮浮夺晓昏，生涯谷汲与松焚。客尘一点自应少，终日到门惟白云。
雪中梅
郑獬（宋代）

腊雪欺梅飘玉尘，早梅闹巧雪中春。
更无俗艳能相杂，惟有清中可辨真。
姑射仙人冰作体，秦家公主粉为身。
素娥已自称佳丽，更作广寒宫里人。
娇木笪
佚名（宋代）

酒入愁肠，谁信道、都做泪珠儿滴。又怎知道恁他忆。再相逢、瘦了才信得。
书大钵山房诗卷后 其二
塞尔赫（清代）

诗中丘壑梦中缘，回首登临已六年。昔日酒痕今日梦，三生石上有啼鹃。
潭溪十咏·醒心泉
刘子翚（宋代）

藤萝拨不开，石窦一镜明。
携瓢酌清甘，漻然莹心神。
我病不能酌，时来听泠泠。
登华顶峰
鲍朝宾（宋代）

篮舆直上八重峰，千里秋蟾咫尺中。寄语尘寰高会者，清光不与世间同。
新正重沐县侯贲临茅舍敬裁二十八字充一笑耳
吴与弼（明代）

误辱明时降玉音，贤劳吾宰岁寒心。前溪遇雨春流驶，试问恩波深几深。
喜雨用山谷韵呈薛使君
程洵（宋代）

畏日炎风是处同，使君闵闵甚三农。新诗仰看奔牛堰，好雨忽三回雁峰。

千里祇今被膏泽，一堂行见会云龙。由来肤寸沾天下，衡岳英灵等岱宗。
泊瓜步
陈造（宋代）

拥衾迎銮晓，舣楫瓜步夜。
问俗乡音转，束緼野宿乍。
去家倏兼旬，取道逾三舍。
江神虽世情，羁客忍陵藉。
初趁风色好，忽复帆席卸。
泊舟市区外，系缆古柳下。
遥听波浪涌，未息妻孥怕。
谯翁身世拙，衷货迄未价。
荣望绝台阁，归计盍桑柘。
男儿四方志，肯与衰鬓谢。
古人出处音，分取世俗讶。
呼酒反谭麈，扪虱复王伯。
西台
郭印（宋代）

高台垂四顾，遗冢阅千年。
烟树孤城外，云山落照边。
峥嵘馀巨石，惨淡接平川。
往事谁能说，凭栏一怅然。
元夕恩霈即事
仇远（元代）

驲骑中宵至，圜扉彻晓空。天恩何旷荡，春意亦冲融。

灯火千家市，弦歌一亩宫。明知和气聚，瑞雪舞东风。
闻官军收复准部四城 其二
杨锐（清代）

绝域通西极，平时万里疆。天徕汗血马，国集大头羊。

水草千夫帐，旌旗六月霜。似闻陈校尉，亲斩郅支王。
高唐公署晓梦
张萱（明代）

别久归迟道路长，梦中空对泪痕妆。可怜云雨迷南北，错认高唐觅楚襄。
送程给事知越州
上官均（宋代）

远民谁布上恩宽，一纸除书辍近班。
候骑百城瞻使节，壶浆十里过乡关。
云山缭绕讴吟外，铃阁从容指顾间。
密诏未从疏传请，追锋行看日边还。
读易堂
刘仲堪（宋代）

八卦既成列，幽赞天地功。
邈哉九圣意，究此□堂中，
□机□严□，华□□涧松。
□□理傥析，欲游学□踪。
留题千峰榭吴孝叔
张伯玉（宋代）

君把元英诗集披，群山依旧绕轩墀。
杜陵几醉花前地，谢客曾轩日落时。
雨过荷香兼酒美，云深泉韵透帘迟。
佳名大约称千数，百万岚盘一一奇。
校书叔遗暑服
李群玉（唐代）

翠云箱里叠樬栊，楚葛湘纱净似空。

便著清江明月夜，轻凉与挂一身风。
有人示山水画卷以为元晖作求诗
戴表元（宋代）

砚山山下小於菟，文彩斓斑今亦无。
一坞乱云浓似漆，春风吹梦过西湖。
失调名
佚名（宋代）

旋酌菖蒲酒，灵气满芳尊。
瑞华堂秋晚
张扩（宋代）

山石乱崔嵬，虚堂面石开。幽香催槛菊，疏影转庭槐。

羽扇惊秋老，衣砧破梦回。坐看云四合，奔电数声雷。
白云洞
梁有谦（明代）

石室东悬瀑布西，阴崖清昼有鼯啼。嗟愁散发流觞后，自剔荒苔认旧题。
馆娃宫次韵命二女同作
王凤娴（明代）

香径有基惟鸟迹，屟廊无主剩苔厓。
花钱旋舞留金靥，蜗宇纵横见玉钗。
颓榭草深归燕绕，故宫月冷野狐埋。
西风禾黍斜阳道，过此行人合怆怀。
开州卜居
郭昂（宋代）

旋买耕牛卖宝刀，草庐新结近东皋。贫无官府心常乐，閒为交亲菜自薅。

卧虎城危斜日映，洪洋山浅白云高。蹇驴不怕傍人笑，时趁黄鸡醉浊醪。
答王叔润
梦观法师（明代）

天禄燃藜懒校经，鹢舟随处泊鸥汀。
西风举扇无王导，东海移家有管宁。
溪雨初晴云更白，湖霜未落草犹青。
客楼寂寞江天外，几度遥瞻处士星。
汤阴谒岳忠武故里庙像
彭定求（清代）

忠武乡闾驻辙过，柏阴森列更摩挲。辞家壮志凭孤剑，报国先声震两河。

北窖攀髯魂正远，西泠埋骨泪偏多。天倾宋社殊难问，可奈乾坤澒洞何！
樱桃
石延年（宋代）

蔗浆寒上器，羊酷冰中厨。
细碎榴非匹，寻常荔可奴。
还当生林下，笋食废朝餔。
职守
李若琳（清代）

职守鸡笼北，疆逾马赛东。民岩深顾畏，獠岛悉帡幪。

浑噩风犹在，钩辀语渐通。专城肩钜任，曷敢贷微躬。
道峡似巫山
朱使欣（唐代）

江如晓天静，石似暮云张。征帆一流览，宛若巫山阳。

楚客思归路，秦人谪异乡。猿鸣孤月夜，再使泪沾裳。
二十九日明白庵主寂灭之日用欲得现前莫存顺逆为韵作八偈 其六
释德洪（宋代）

火风肆怒嗔，万物遭荡焚。起止甚自若，不受冤债吞。

六情具三毒，安得有罪愆。异哉根与境，乃得此理存。
八声甘州（读谢安石传）
王质（宋代）

气佳哉、烟紫石头城，云碧雨花台。想东山前后，望春树绿，看晚潮回。自古英雄豪杰，无不待时来。拥鼻微吟处，山静花开。

商皓亦尝如此，羡苍生皆有，瞻望之怀。但淝河洛涧，此事偶然谐。疑是彼、八公草木，得神明、相亮不相猜。西州泪，千年犹湿，回望兴哀。
晓起遣兴
石岩（元代）

风扫云残霁色开，松根驯鹤舞苍苔。蚁拖榆荚缘墙去，蜂抱花须扑槛来。

一雨绿盈分竹院，四山青压鼓琴台。悠然独立斜阳下，结阵乌鸢噪古槐。
以形模妇女笑度量儿童轻为韵赋十诗 其九
李彭（宋代）

寻壑逐飞鸟，持觞送归鸿。不解世俗书，稽古何所蒙。

久矣川效珍，矧兹山不童。应容陶隐居，佳眠听松风。
寓言二首（次首《律髓》入侠少类，作卢象《杂诗》）
王维（唐代）

朱绂谁家子，无乃金张孙。骊驹从白马，出入铜龙门。

问尔何功德，多承明主恩。斗鸡平乐馆，射雉上林园。

曲陌车骑盛，高堂珠翠繁。奈何轩冕贵，不与布衣言。

君家御沟上，垂柳夹朱门。列鼎会中贵，鸣珂朝至尊。

生死在八议，穷达由一言。须识苦寒士，莫矜狐白温。
偈二十二首
释子淳（宋代）

远观同半月，近看却如钩。
若是知音者，思惟暗点头。
戏题诸判官厅壁
包佶（唐代）

六十老翁无所取，二三君子不相遗。

愿留今日交欢意，直到隳官谢病时。
夜泊桐庐
何士循（清代）

八年五过此，身世感飘蓬。短发盈梳白，颓颜借酒红。

打窗疑夜雨，移烛避江风。津柝声声急，垂头有睡童。
晨起将出寻梅 其四
陈献章（明代）

村南叉路细萦蛇，注目寒江不见花。远树带烟风袅断，长稍离岸石钩斜。

看来欲洗溪边竹，折去须乘水上槎。买地结庵何处所，老梅今拟作东家。
筠溪居士跳出随顺境界把住放行自在神通纵横
张元干（宋代）

珍重筠溪旧主人，我知明水是前身。
如何一念初无过，便有多前未了因。
止酒裙襦成厌杂，逃禅槌拂要比邻。
云居嫡子重拈出，流布诸方此话新。
如是居忆椒园用憨山韵
释函是（明代）

川原历乱欲谁归，独有山人到竹扉。恍忽旧时梅影冷，似曾寒坐月华微。

百年人事空潭影，一夕云林孤雁飞。特地不堪重话处，倚栏顿尔发清机。
浣溪沙·锦样年华水样流
纳兰性德（清代）

锦样年华水样流，鲛珠迸落更难收。病余常是怯梳头。
一径绿云修竹怨，半窗红日落花愁。愔愔只是下帘钩。
月
晁说之（宋代）

真月夜夜满，妄见有盈亏。
譬如匣中镜，一成岂合离。
腥蟆与狡兔，谬及丹桂枝。
我今尽扫荡，庶识真月为。
偈十三首 其五
释法泰（宋代）

一雁度长空，影落寒江水。水无沉影心，雁无遗踪意。

踪影两相忘，凭何为的旨。篱边金菊黄，江上芙蓉翠。
逢博陵故人彭兵曹
贾岛（唐代）

曲阳分散会京华，见说三年住海涯。别后解餐蓬虆子，

向前未识牧丹花。偶逢日者教求禄，终傍泉声拟置家。

蹋雪携琴相就宿，夜深开户斗牛斜。
挽度宗 其二
王义山（宋代）

建隆成帝业，肇造宋乾坤。永穆昔传子，慈元今抱孙。

羹墙有尧在，谟训即汤存。血染攀髯泪，哀缠彻九阍。
将之蜀别友人
李洞（唐代）

嘉陵雨色青，澹别酌参苓。到蜀高诸岳，窥天合四溟。

书来应隔雪，梦觉已无星。若遇多吟友，何妨勘竺经。
饯寄庵居士龚彦质
程公许（宋代）

煌煌帝王都，列第喧丝竹。林园竞选胜，四匝湖山曲。

谁知南屏下，老叟甘幽独。忆从古栝来，红颊鬓鬓绿。

王侯争倒屣，交友为属目。引觞百壶倒，授简千颖秃。

功名良误人，日月如转毂。侵寻四十年，一往不可复。

浮云玩身世，投老寄僧屋。坚忍不苟求，趺坐淡无欲。

人生固幻梦，要须有归宿。买山岂不念，探囊一捧腹。

旧交上连璧，情未忘伐木。苏台香正凝，宝婺驾已夙。

谈笑百金挥，拮据三间足。何妨山水窟，就讯高燥卜。

行矣不可迟，片帆浪花蹙。归来督工师，涓选亟营筑。

开轩纳云水，绕槛艺松菊。身閒心自平，长把黄庭读。
和萧十六人名 其六
孔平仲（宋代）

为文爱子都无滞，疾读数张堪醒睡。唱高郢曲词调古，锐比干将才力至。

主张衡鉴付谁人，奈何并不蒙收视。吾王尊儒跨古始，有宋登科连海涘。

况君当时苗裔远，酂侯喜且兴门地。少年自许升青云，衰谢安知未成事。

栖栖孔孟尝如此，吾曹节操无颠坠。愿言雅度尚自宽，时来济物当如志。
和叔来谒李守值其在告作诗戏之
李正民（宋代）

赤袍画戟拥朱门，铃阁晨扃正谢宾。京兆欲行犹案事，杜陵投谢尚论亲。

蕙帷鹤怨空寒夜，名纸毛生踏路尘。南郡高风非托疾，未应吐哺愧前人。
读三国志
释德洪（宋代）

无计酬劳夏簟凉，遗编枕上阅兴亡。气增髯竟从元德，笑里瞒徒造子将。

汉鼎未移存北海，蜀兵已挫失南阳。莫将胜败论人物，忠义千年有耿光。
艳歌行
曹勋（宋代）

阳春丽华旦，杲日延清晖。
庭前夭桃花，灼灼流芳菲。
佳人惜良辰，游子行不归。
君看夭桃花，芳菲能几时。
秋怀 其一
韩淲（宋代）

人生一世间，百年几晴阴。贵贱无定在，岁月徒自深。

世路有夷险，宦业多升沉。未能率此性，于何不动心。

在彼犹在己，视古犹视今。不须问行藏，且图豁胸襟。

邻翁有酒不，对我成清斟。
风琴
韦骧（宋代）

穴竹张弦耸碧空，不劳抑按任天风。莫誇有智藏声足，须信无心触处通。

明月夜深飘更远，閒窗人静听何穷。知音弗辨山兼水，都在洪钧一噫中。
沁园春 寂坐空斋，感伤身世，偶拈此令，悲从中来，不自知其词之呜咽
潘榕（清代）

感逝悲来，耳顺年华，匆匆去将。叹萧疏白鬓，安仁易老，笑啼黄口，伯道堪伤。

草木同枯，松楸盼断，先垄阿谁奠酒浆。低徊想、怕石枰了局，金鼓收场。

少时意气飞扬。到晚境方知梦里忙。甚论交任侠，可称肝胆，钟情尚义，都冷心肠。

病孰怜侬，愁还苦我，悔为他人做嫁裳。回头望、已无边暮霭，有限斜阳。
丰城观音院有胡明仲范伯达汪彦章诸公题字
张孝祥（宋代）

中兴人物数诸公，遗墨凄然野寺中。欲访英灵无处所，独搔蓬鬓立西风。
新秋
郝俣（金朝）

旅食京华困郁蒸，可人秋意又新晴。夜窗便觉风千里，晓镜从添雪数茎。

蝉噪不离羁客耳，燕归还动故园情。软红尘外西山色，乞与閒人眼暂明。
赠江客
白居易（唐代）

江柳影寒新雨地，塞鸿声急欲霜天。

愁君独向沙头宿，水绕芦花月满船。
和文与可洋州园亭三十咏 露香亭
苏辙（宋代）

重露覆千花，繁香凝畦圃。
不忍日将晞，散逐微风去。
官军屡捷淮寇渐平五首 其三
周紫芝（宋代）

风声鹤唳是王师，大似秦苻欲破时。黄屋乍闻天一笑，此欢应有近臣知。
鹧鸪天·东阳道中
辛弃疾（宋代）

扑面征尘去路遥，香篝渐觉水沉销。山无重数周遭碧，花不知名分外娇。
人历历，马萧萧，旌旗又过小红桥。愁边剩有相思句，摇断吟鞭碧玉梢。